Búið að taka mikið á Atla og fjölskyldu hans skrifar frá Hæstarétti „ Þetta er náttúrlega niðurstaðan sem ég vonaðist eftir , en maður náttúrlega býr sig undir það versta . Þetta er búið að taka þrjú ár og búið að taka mikið á mig og sérstaklega fjölskyldu mína , sem hefur mátt þola alls konar hótanir og leiðindi undanfarin þrjú ár , en ég vona að þetta sé lokahnykkurinn í þessu máli , “ segir Atli Már Gylfason blaðamaður , í samtali við mbl.is . Máli Guðmundar Spartakusar Ómarssonar gegn honum var vísað frá af Hæstarétti Íslands í morgun . Með frávísuninni féllst Hæstiréttur á aðalkröfu Atla Más í málinu , en hann og lögmaður hans hafa allt frá því málareksturinn hófst í Héraðsdómi Reykjaness sagt að vísa ætti málinu frá þar sem Guðmundur Spartakus var hvergi nafngreindur í umfjöllunum Atla Más um óútskýrt hvarf Friðriks Kristjánssonar í Suður-Ameríku árið 2013 . „ Ég held að það séu næstum því upp á dag komin þrjú ár síðan þetta mál hófst með birtingu þessara frétta sem ég skrifaði um hvarf Friðriks , sem hefur ekkert spurst til síðan 2013 . Það eru komin sex ár síðan hann hvarf , þrjú ár síðan þetta mál fór af stað og ég vil árétta það og ég hvet alla til þess að hafa samband við lögregluna á höfuðborgarsvæðinu sem telja sig búa yfir einhverjum upplýsingum sem geta hjálpað fjölskyldu Friðriks sérstaklega , að fá einhvern endapunkt á þetta mál , “ segir Atli Már . Niðurstaða Hæstaréttar setur væntanlega punkt fyrir aftan þetta mál , en ef Guðmundur Spartakus vill enn lögsækja Atla Má þarf hann að byrja slíkt mál algjörlega á byrjunarreit . Hann var dæmdur til að greiða Atla Má eina milljón króna í málskostnað fyrir héraðsdómi , auk þess sem honum er gert að greiða 1,6 milljónir í málskostnað fyrir Landsrétti og Hæstarétti . „ Guðmundur Spartakus Ómarsson skuldar mér eina milljón króna eftir þessi þrjú ár og það er nú lítil sárabót fyrir fjölskyldu Friðriks sem enn þá leitar hans , “ segir Atli Már .